આપણને બધાને કુરતા અને પાયજામા પહેરવાનું બહુ ગમે છે. નાનાં હતાં ત્યારે હંમેશાં મમ્મીને કુરતા અને પાયજામા લેવા માટે જબરદસ્તી કરતાં. રમતાં હોઈએ ત્યારે પણ મોટી બહેન કે મમ્મીના ડ્રેસના દુપટ્ટા વગર આપણું રમવાનું અધૂરું કહેવાતું. પણ હવે આ દુપટ્ટો અમુક ડ્રેસ સાથે જ પહેરવામાં આવે છે અને અમુક ઓકેઝનમાં જ. કેમ કે હવે કુરતા અને પાયજામાની એટલી વરાઇટીઓ નીકળી છે કે એ દુપટ્ટા વગર જ તમને એલિગન્ટ લુક આપે છે. એ સાદાં સિમ્પલ કુરતા અને એ જ ચૂડીદાર અને પાયજામાની જગ્યા પર હવે ફ્યુઝન સ્ટાઇલમાં તમને કુરતા અને પાયજામા જોવા મળે છે. ઇન્ડિયન વેઅરના આ બદલાવ વિશે જણાવતાં ફૅશન-ડિઝાઇનર શ્રુતિ સંચેતી કહે છે, ‘ઇન્ડિયન વેઅરમાં અત્યારે ફ્યુઝન-ડ્રેસિંગનો ટ્રેન્ડ શરૂ થયો છે. આ ટ્રેન્ડ અત્યારે બધા અપનાવી રહ્યા છે. ફ્યુઝનનું સ્ટાઇલિંગ ભલે ઇન્ડિયન હોય, પણ એનો લુક ગ્લોબલ છે. ઇન્ડિયન વેઅરમાં પણ બહુ બધું વેસ્ટર્નાઇઝ થવા લાગ્યું છે.’